Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: 1997. évi XXXI. törvény 7. § (4) bekezdése alapján „a gyermeknek joga van származása, vér szerinti családja megismeréséhez és a kapcsolattartáshoz”. A törvény 1997. november
Paragraph Index: 821

1997. évi XXXI. törvény 7. § (4) bekezdése alapján „a gyermeknek joga van származása, vér szerinti családja megismeréséhez és a kapcsolattartáshoz”. A törvény 1997. november 1-jén lépett hatályba, rendelkezéseit az ezt követően indult eljárásokra kell alkalmazni. A törvény szabályai összhangban vannak az Avtv. rendelkezéseivel, így remélhető, hogy hatására ilyen típusú beadványaink száma csökkenni fog. Ugyanez nem mondható el az anyakönyvek vezetéséről, a házasságkötési eljárásról és a névviselésről szóló 1982. évi 17. tvr. anyakönyvi iratokba való betekintést szabályozó rendelkezéséről, mely kimondja, hogy ezen iratokba csak olyan állami szerv dolgozója tekinthet be, aki ehhez személyre szóló meghatalmazással rendelkezik. Jelenleg készül az anyakönyvi eljárás szabályait tartalmazó törvény tervezete, amelyet az előkészítők ígéretük szerint megküldenek véleményezésre az adatvédelmi biztosnak. Egy panaszos kárpótlási igénye benyújtásával kapcsolatban örökbefogadásának, származásának körülményeiről kért tájékoztatást. Kérelmét, hogy betekinthessen az anyakönyvi és a gyámügyi iratokba, a közigazgatási hivatal elutasította. A beadvány időpontjában hatályos jogszabályok alapján a hatóságok jogszerűen jártak el. (80/A/1997) Egy másik beadványban panaszosunk édesapja kilétét akarta megállapítani, ezért kérte, hadd tekintsen be a születési alapiratokba. Kérelmét a polgármesteri hivatal, a közigazgatási hivatal és a BM állampolgársági főosztálya is elutasította. Ebben az esetben is jogszerűen járt el a hatóság, mivel az alapiratok teljes ismertetése mások személyiségi jogainak sérelmével járt volna. Ugyanakkor az információs önrendelkezési jog mint alkotmányos alapjog olyan formában biztosítható, hogy konkrét esetekben a jegyző, illetve az anyakönyvvezető korlátozott betekintést engedélyezzen. (402/A/1997) Az állami gondozott panaszos nagykorúságát követően szerette volna megismerni származásának körülményeit, a szüleiről fellelhető adatokat, iratokat. Kérését a hivatal csak részben teljesítette, újabb kérelmére pedig nem válaszolt. Az ügyben folytatott helyszíni vizsgálatot követően felszólítottuk a jegyzőt, tegye lehetővé a panaszosnak a gyámhatóságnál lévő iratok tanulmányozását, másolat készítését. (474/A/1997) Sajnos, a BM illetékeseivel történt többszöri levélváltás ellenére sem rendeződött megnyugtató módon annak a panaszosnak az ügye, aki beadványával azért fordult hozzánk, mert a honosítási 1999/18/II. szám eljárás során — az Országos Fordító és Fordításhitelesítő Iroda téves fordítása miatt — állampolgársági esküjét nem tudta magyar nevén letenni. A jogszabályi előírások alapján csak az állampolgársági eskü letételét követően kérhette — illetékmentesen — a téves anyakönyvi adatok kijavítását. (531/A/1997) A már említett helytelen jogértelmezési gyakorlat okozta azt a sérelmet, mely miatt egy másik panaszos hozzánk fordult. Kárpótláshoz anyakönyvi kivonatot kért, helyette az anyakönyvi hivatal hatósági bizonyítványt adott ki részére, melyen feltüntette vallási hovatartozását. (A vizsgálatot részletesen az etnikai és vallási hovatartozásból eredő problémákat tárgyaló részben ismertetjük.) Meg kell azonban említeni, hogy a jelenleg hatályos kárpótlási törvények értelmében egyetlen eljárás során sem kellett a kárpótlásra jogosultaknak felekezeti hovatartozásukat igazolni. (441/A/1997) Egy panaszos azt sérelmezte, hogy a gyámhatósági határozatban a büntetőeljárására vonatkozó adatok is szerepeltek. Megkeresésünket követően a jegyző elismerte, hogy ezek az adatok sajnálatos tévedés, illetve mulasztás miatt kerültek be a határozatba. Megállapítottuk, hogy a határozat adatvédelmi szempontból kifogásolható, egyben tájékoztattuk a panaszost, hogy személyes adatainak jogellenes kezelése miatt bírósághoz fordulhat. (683/A/1997) Népesség-nyilvántartás A választói névjegyzékből történő adatszolgáltatással kapcsolatban több beadványt is kaptunk. Egyetlen esetben sem fordult elő olyan panasz, mely arra irányult, hogy üzletszerzési vagy más egyéb célra a helyi népesség-nyilvántartásból adatokat szolgáltattak ki. Egy vidéki polgármesteri hivatal jegyzője aziránt érdeklődött, hogy a helyi pártok részére milyen feltételekkel lehet átadni a választásra jogosultak névjegyzékét. Tájékoztattuk, hogy — az

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes